
VARSTVO ČEBULNIC PRED ŠKODLJIVCI
Porova zavrtalka, resarji, čebulna muha
Ob dvigu temperatur v zadnjih dneh, smo pri pregledih nasadov čebule, šalotke, pora in česna na področju Savinjske doline, na širšem Celjskem in Koroškem, zabeležili prve pojave porove zavrtalke (Phytomyza gymnostoma). Ta lahko povzroči veliko škode pridelovalcem omenjenih čebulnic. Prisotnost porove zavrtalke prepoznate po nizu vbodov, ki jih na listih pora, čebule,… naredi samica. Žerke najdete v listnih nožnicah pora in pod zunanjimi listi čebule. Zunanji listi nato porumenijo in sčasoma propadejo. 
V nasadih, kjer še niste opazili nobenih vbodov, lahko napad porove zavrtalke preprečite tako, da nasad pokrijete s pokrivko (npr. covertan, lutrasil, agrokoprena, vrteks,…). Na ta način preprečite odraslim zavrtalkam dostop do rastlin in posredno preprečite škodo, ki bi jo povzročile ličinke porove zavrtalke.
Na modrih ploščah v čebulnicah smo ulovili že tudi prve resarje (Thrips spp). 
Z insekticidoma Laser 240 SC, v odmerku 0,45 L/ha, uporaba največ tri krat v eni rastni dobi, ali z Laser plus z odmerkom 0,2 L/ha, uporaba največ dva krat v eni rastni dobi, lahko zmanjšujete populacijo tripsov v čebuli in poru, uporaba ob pojavu prvih izleglih ličink oziroma takoj po izleganju jajčec.
V čebuli, šalotki in česnu za zmanjševanje številčnosti populacije cvetličnega resarja-tripsa in za zatiranje čebulne muhe (Delia antiqua) lahko uporabite insekticid Benevia, v odmerku 0,75 L/ha. Benevia deluje na jajčeca in vse razvojne stopnje gosenic, uporaba od razvitega drugega lista čebulnice do začetka zorenja (BBCH 12-80). V čebuli MU, v šalotki MU in v česnu MU lahko za zatiranje resarjev ter drugih grizočih in sesajočih žuželk uporabite insekticid Karate zeon 5 CS v odmerku 0,15 L/ha. 
Karate zeon 5 CS lahko kot glavno uporabo uporabite na poru za zatiranje listnih uši in drugih grizočih in sesajočih žuželk v odmerku 0,15 L/ha. 
V spomladanski čebuli (srebrnjaku), v zimski (stoletni) čebuli in poru, pri vseh treh na prostem, se za zatiranje nekaterih sesajočih in grizočih žuželk ter za zmanjšanje populacije resarjev (Thrips spp.) lahko uporabi insekticid Neemazal T/S MU, v odmerku 3,0 L/ha.
MU = manjša uporaba (»Učinkovitost in fitotoksičnost FFS pri uporabi na navedenih gojenih rastlinah ni bila preverjena, zato odgovornost v zvezi z uporabo tega FFS na navedenih gojenih rastlinah prevzame uporabnik«).
Pred škropljenjem pozorno preberite navodila za uporabo FFS in ob aplikaciji upoštevajte vse zakonske predpise o varovanju čebel, upoštevajte predpisane varnostne pasove do voda in karenčne dobe!

